Bergenser nazi-uthengt av Nye SOS Rasisme
Det var Nye SOS Rasisme som sto bak brevet som ble spredt i et nærmiljø i helgen. De ønsker å opplyse naboene til mannen, som er medlem i den nazistiske organisasjonen Nordfront, om hvem naboen deres er, skriver BT. «Vi vil informere om at en ledende norsk nazist bor her i nabolaget», heter det i «nabovarselet». Brevet fortsetter med en beskrivelse av organsiasjonen, deres aktivitet og historie. Den uthengte mannen som er i slutten av 20-årene ønsker ikke å kommentere saken overfor VG Nett, men sier til BT at han er nazist. - Jeg anser meg selv som nasjonalsosialist. Den norske motstandsbevegelsen er en nasjonalsosialistisk bevegelse, så ja, vi er nazister, sier han. Nordfront er en undergruppe av den svenske motstandsbevegelsen med Klas Lund på toppen, en kjent nazist og drapsdømt.Mannen føler seg uthengt av Nye SOS Rasisme og sier han har anmeldt saken. Han hevder at han er et vanlig medlem og ikke en lederskikkelse slik Nye SOS Rasisme påstår i brevet. - Dette er et feigt angrep som kan føre til at jeg blir angrepet på gaten. Jeg er ingen lederskikkelse, jeg er bare et vanlig medlem av Den norske motstandsbevegelsen. Antirasistene har også hengt opp flere plakater i det samme området, hvor folk oppfordres til å holde avstand, særlig ungdom og barn. - Juridisk komplisert VG Nett har snakket med advokat og ekspert på ytringsfrihet Jon Wessel-Aas som forteller at det finnes en mulighet for at Nye SOS Rasisme kan ha begått et overtramp i denne saken. - I Norge er det normalt sett slik at dersom du offentlig kaller noen en nazist så er det ærekrenkelse, på den måten at det vil være rettstridig, med mindre det kan belegges. Det hele blir litt mer komplisert dersom vedkommende innrømmer å være nazist, fordi det da er sant, forteller advokaten. - Politiske meninger har alle lov til å ha, og når da noen sender ut et massebrev med full identifisering av en privatperson om at han er nazist - eller for den saks skyld kommunist eller av en annen politisk retning - faller dette inn under en kombinasjon av vedkommendes rett til privatlivets fred, personvern og tankefrihet, sier advokaten og fortsetter: - De må kunne bevise at vedkommende har oppfordret til vold eller kommet med konkrete rasistiske ytringer, dersom det skal være berettighet å blottlegge en ellers ikke-offentlig person på den måten. Wessel-Aas forklarer at jo mindre bergensmannen har vært offentlig om sine politiske oppfatninger, desto mindre berettiget er Nye SOS Rasisme å identifisere ham i nabolaget og spre opplysninger om hans meninger. - Spørsmålet er om de har med dette krenket hans rett til privatliv og tankefrihet. Dette er imidlertid et svært komplisert og omstridt område i lovgivningen.Leder for Nye SOS Rasisme i Bergen, Åsmund Hatlestad, mener at det var rett av dem å identifiserer nazisten i nabolaget. - Grunnen til at vi har gjort dette er at vi mener det er viktig og riktig å opplyse naboene om ham, sier Hatlestad til VG Nett. På spørsmål om organisasjonen har bevis for at mannen har oppfordret til vold eller kommet med rasistiske uttalelser sier lokallagslederen at de har kjennskap til at han har kommet med rasistiske ytringer. - Det er bare å se på nettsiden til organisasjonen. - Men har dere bevis mot ham personlig? - Nei det har vi ikke. Det kan fremskaffes, men jeg kan ikke på stående fot levere et bevis på at han har kommet med slike uttalelser.Lokallagslederen forteller at organisasjonens mål er å motarbeide Motstandsbevegelsen Nordfront. - Den organisasjonen har et voldelig grunnsyn og ingen som er med i den organisasjonen motsier den delen av synet. - Syns dere det var nødvendig å identifisere en enkeltperson i et nærmiljø for å motarbeide organsiasjonen? - Ja, det syns vi fordi det har vært en ganske massiv utdeling av nazistisk propaganda i det nabolaget og i Bergen generelt også. Hatlestad sier at han forstår at det kan være problematisk å identifisere en enkeltperson. - Du eksponerer jo noen offentlig, og det skal mye til før vi mener dette er en riktig aksjonsform, men det mener vi det var her.
En bergensmann er identifisert med bilde og fullt navn i et «nabovarsel» som dumpet ned i postkassen til omtrent 1000 hustander i Bergen.